MLS-spiller Anthony Soares på vei til Viking

Skal prøvespille for klubben i La Manga.

Publisert: Publisert: 13. februar 2015

AJ Soares, her i aksjon for New England Revolution, er Viking-aktuell. Foto: NTB scanpix

Denne artikkelen er over fem år gammel

LA MANGA (Aftenbladet): Midtstopperen, som er fra USA, men har italiensk pass, ankommer Spania og Vikings treningsleir i La Manga fredag.

— Dette er en spiller vi har sjekket veldig nøye, og det vil overraske meg om han ikke er god nok for oss, sier Viking-direktør Arne Larsen Økland til Aftenbladet.

— Vi får se, men det skal bli spennende å snakke med ham og se ham i aksjon. Jeg har snakket litt med Hans Backe, som kjenner amerikansk fotball, og tilbake meldingen er at han absolutt er verdt å ta en titt på. Inntrykket mitt er at han er en teknisk god spiller, som ønsker å spille fotball, sier Kjell Jonevret.

Viking-treneren mener at det ikke er et klassisk prøvespill Soares skal på, men mer at Viking og spilleren skal få mulighet til å ta en prat og bli bedre kjent med hverandre. Så får partene se om alt klaffer og om de i tillegg blir enige om de personlige betingelsene.

— Han virker som en voksen spiller med mye rutine og det skader ikke at troppen får påfyll av slike typer. Jeg signerer aldri noen spillere uten å ha snakket med dem på forhånd. Jeg ønsker å høre hva hans indre drivkraft er, så det skal bli spennende å få ham ned hit, sier Jonevret.

Soares er født i 1988 og har tidligere spilt for New England Revolution i hjemlandet USA.

— Han er en allroundspiller, som er god teknisk og taktisk. Han er bra i luften, men er ikke en kraftfull midtstopper, sier Økland.

26-åringen, som er født i California, har spilt over 100 kamper for New England Revolution, men står nå uten kontrakt.

Han skal ha vært i samtaler med den Serie A-klubben Hellas Verona, men uten at en avtale ble en realitet.

Nå gjenstår det å se om amerikaneren kan overbevise nok til at han kan ta opp kampen med Indridi Sigurdsson, Karol Mets og Rasmus Martinsen, som er klubbens tre eneste rene midtstoppere.